Revolucija talijanskih zemalja

Početkom 1848. godine izbile su mnogobrojne revolucije na području Europe. Narod se borio za svoja prava, ukidanje feudalizma, liberalne slobode i drugo. Neki su narodi poput Nijemaca i Talijana zahtijevali ujedinjenje svojih podijeljenih zemalja. Ta revolucionarna zbivanja potrajala su sve do ljeta iduće godine pa ih stoga često nazivaju „Proljeće naroda“. Za svoju sam temu odabrala revoluciju u talijanskim zemljama.

 Italija je bila podijeljena zemlja. Sjevernom su Italijom vladali Habsburgovci, središnji je dio zauzimala Papinska država dok su južna Italija te otok Sicilija činili Napuljsko Kraljevstvo kojim vlada ogranak Burbonaca. Jedina država domaće dinastije bio je Pijemont ili Kraljevina Sardinija.

Ustanak je najprije izbio na Siciliji, a zatim se revolucija polako nastavila širiti i prema sjeveru. Talijanski preporodni pokret nazivao se „risorgimento“, što upravo na talijanskom znači „preporod“. Najbitnija stvar koju su Talijani zahtijevali tijekom revolucije bila je ujedinjenje svih talijanskih zemalja. Tome je značajno pridonijela Kraljevina Sardinija zbog svoje domaće vlasti i snažne vojske pa 1848. ratuje protiv Austrije.

U srpnju 1848. talijanska vojska doživljava poraz kod Custozze od strane Austrije.

U veljači 1849. godine papa u strahu od revolucija napušta Rim. U Papinskoj su državi revolucionari na nekoliko mjeseci uspjeli proglasiti Rimsku Republiku gdje su provedeni bili opći izbori. Naime, revolucija je ugušena kada je papa u svrgavanju revolucionara zatražio pomoć Francuske.

Najvažniji talijanski revolucionari bili su Giuseppe Mazzini, Camillo Cavour i Giuseppe Garibaldi.

Giuseppe Mazzini osnovao je tajnu organizaciju „Mlada Italija“, koja je radila na oslobođenju od habsburške vlasti. Aktivno je sudjelovao u revoluciji te je bio član trijumvirata Rimske Republike. Živio je u emigraciji jer mu je u talijanskim zemljama uvijek prijetilo uhićenje.

Camillo Cavour borio se za ekonomsku i političku slobodu talijanskih zemalja. Školovan je na Vojnoj akademiji u Torinu, glavnom gradu Pijemonta. Njegova je zamisao bila ujedinjenje Italije na čelu s Pijemontom po uzoru na Englesku i Francusku.

Giuseppe Garibaldi jedan je od najvećih revolucionara talijanskih zemalja. Bio je član Mazzinijeve organizacije „Mlada Italija“. U ožujku 1848. godine pomaže Pijemontu u ratu protiv Austrije.

U ožujku 1849. talijanske zemlje doživljavaju još jedan poraz, ovoga puta kod Novare.

Krajem revolucije, također u ožujku 1849., kraljem Pijemonta proglašen je Viktor Emanuel II (Vittorio Emanuele Maria Alberto Eugenio Ferdinando Tommaso).

Talijanska revolucija, nažalost, nije uspjela postići ujedinjenje svojih zemalja, no ukinuti su feudalni društveni odnosi te je tako omogućen nesmetan razvoj kapitalističkog poduzetništva. U mnogim su talijanskim zemljama na snazi ostali ustavi koji su jamčili prava građanske slobode pa su vladari vodili računa o tome da ih u vladavini ograničavaju ustavni propisi. Time je ojačala i uloga parlamenta.

 Na kraju svega, smatram da je revolucija talijanskih zemalja bila izrazito snažna i utjecajna. Narod je uložio svu svoju snagu i poveo mnogo bitaka u obrani svojih prava. Žao mi je što nisu uspjeli u namjeri da revolucijom ujedine talijanske države. Narod i revolucionari ustrajali su do samog kraja i nisu se predavali ni nakon mnogo poraza. Tijekom revolucije osnovali su mnoge tajne udruge koje su zaista radile na oslobođenju svih talijanskih zemalja.

Ipak, Italija je revolucijom postigla mnoge ciljeve i ustave koji su im omogućavali građanske slobode, što su po meni i zaslužili.

LITERATURA I IZVORI:

Agičić, Damir, *Vremeplov 7*, udžbenik Povijesti, Profil, 2014., str. 94-95. <https://prezi.com/uicoiunppi--/risorgimento-preporod-i-ujedinjenje-italije/> (29. 2. 2020.)

<https://www.enciklopedija.hr/natuknica.aspx?id=52630> (29. 2. 2020.) <https://www.enciklopedija.hr/natuknica.aspx?id=39646> (29. 2. 2020.)

<https://www.enciklopedija.hr/natuknica.aspx?id=21293> (29. 2. 2020.)

<https://www.enciklopedija.hr/natuknica.aspx?id=11067> (29. 2. 2020.)

Lina Gal Geček 7. c